شالة

شالة (ب لامازيغية ⵛⴰⵍⵍⴰ) هوّا موقع تاريخي ؤ اركيولوجي كاين ف مدينة رّباط كترجع لؤصول ديالو ل لفترة ديال لستيكشافات لقرطاجية ف لقرن سّابع قبل لميلاد، ؤ بقا لستيغلال ديالو ف لفترة لمورية ؤ لفترة رّومانية ؤ لقرون لوسطانية. لمدينة د سالا ؤلا سالا كولونيا كانت ف لعهد لموري لّخر ؤ رّوماني هيّا نيت شالة لّي كانعرفو دابا. لمدينة لمورية لّي كانت قبل منها عندها تقاطع معا شالة، ولاكين لحدود ديالها مامعروفينش. شالة ماشي غير مدينة عادية ف تّاريخ، ولايني لعبات ادوار تيجارية ؤ عسكرية ؤ دينية موهيمة ف لعصور لقديمة ؤ لوسطانية، ؤ كانت عندها دلالات روحانية كبيرة عند لمغاربة خلاتهوم ينسجو اساطير ؤ حجّايات عليها، ؤ يمارسو طقوس فيها عندها علاقة ب معتقدات قديمة، كاين منها لّي بقا حتال لفترة لعصرية. سّمية. سمية شالة هيّا تحريف ديال سيلا، سالا، ؤلا سلا، لّي هيّا سّمية لقديمة د لمدينة لّي كانت تماك قبل ما تّبنا مدينة سلا لّي كانعرفو دابا. سّمية يقدر يكون اصلها من لبونيقية "𐤔𐤏𐤋𐤕 شالاط" لي كاتعني "صخرة" ولّا من "سيل" لي كاتعني "كتير". لموضع. شالة جات ف مدينة رّباط علا شّط ديال واد بورݣراݣ، لّي كان ف لقديم معروف ب سمية "واد سلا"، علا 3. 5 كيلوميطر من لمصب ديالو ف لمحيط لاطلسي. لموضع ديالها عطاها اهمية قتيصادية كبيرة من لعصور لقديمة، ب عتيبار بلي كانت مرسا ديال لباطوات ؤ مركز د تّيجارة معا لمناطق د لبحر دّخلاني. مامعروفش مزيان قداش كانت لمدينة لاصلية، ولاكين كتّقدر لميساحة ديالها ب 23 هيكطار منها 4 هيكطار لّي تستكشفات ل حد سّاعة. تاريخ. لعصر نّيوليتي. كاينين اتار ديال سّكنة د بنادم من لعصر نّيوليتي تّلقاو ف شالة، ولاكين تاريخ ديالهوم ممحددش بشكل دقيق. هاد لكتيشاف تدار ف لعشرينات ديال لقرن لعشرين من عند لعالم لاركيولوجي هنري باصي، لّي لقا ادوات قبلتاريخية مصنوعة من لݣرانيت، ؤ لّي كتدل بلي لباشار كان عاش ف ديك لمنطقة. لّي باقي ماشي متوكد هوّا واش بنادم كان ديجا مستاقر تماك، يعني بناو شي قرية ؤلا مدينة، ؤلا هاد لستيقرار ماطرا حتال فترات معطلة. باصي كياكد ف لمونوݣراف ديالو علا لمدينة بلي لموضع ديالها كان مناسب ل سّكنة ف جميع لفترات لقبلتاريخية ؤ تّاريخية، بعتيبار لوجود ديال لما ب كمية كبيرة، لحوت ف لما ؤ لبحر، اراضي د لفلاحة، ؤ بلايص د صّيد ف لولجة د سلا، ؤ سّهولة د دّيفاع عليها من نّاحية لعسكرية. لعصر لقديم. شالة بدات بحال موضع فين كيوقفو لباطوات علا واد سلا (واد بورݣراݣ)، ما بين ليكسوس ؤ موݣادور ف لقرن سّابع قبل لميلاد. ف لفترة لمورية (مملكة موريطانية) كانت شالة موقع تيجاري موهيم ؤ معروفة ب سمية سالا ؤلا سيلا. عوملات تّلقاو فيها كيرجعو ل لفترة لمورية لّخرة كيدلو بلي كانت عندها ستيقلالية خلّاتها تسك لعوملات ديالها ب راسها. لاهمية تّيجارية ديالها ستامرّات ف لفترة رّومانية. سميتها رّسمية ديك سّاعة ولات "سالا كولونيا Sala Colonia"، ؤ دكروها شحال من مؤرخ روماني منهوم پلين لقديم ؤ پومپونيوس ميلا ف لقرن لّول لميلادي؛ هاد لّخر دكر بلي كانت مدينة موهيمة بحال ليكسوس. ف هاد لفترة بزاف د لمباني لمورية بقاو، ولاكين وحدين خرين تهدّمو ؤ تّبناو بلاصتهوم مباني رومانية بحال لكاپيطول، لفوروم، لباسيليكا، معبد روماني ؤ لكوريا ؤلا بلاصة د لجتيماعات ديال لمجلس د شّيوخ ديال لمدينة. لمدينة بقات تحت سّيطرة رّومانية حتال لقرن رّابع ؤلا لبدية ديال لخامس لميلادي، وخا رّومان كانو نساحبو من لمناطق لجنوبية ديال موريطانية طّنجية من نّص د لقرن تّالت. ف لقرن لّول، لقبايل ديال لاطولول لامازيغية هجمو علا شالة ؤدارو ليها حصار ب لفيولا. باش يحميو لمدينة من هجومات خارجية، لمور رّومان دارو سيستيم ديفاعي علا شكل خندق ؤ حيط، كان شاد من لمحيط لاطلسي حتال واد عكراش، ب بروجا د لمراقبة ؤ علّاقل جوج قشالي. وحدة من هاد لقشالي كانت ف لجنوب لغربي د شالة، ؤ لوخرة ف لولجة د سلا. علا ما كيبان، شالة هجروها ناسها ف لقرن سّابع لميلادي ؤ بقات مهجورة علّاقل تلاتة د لقرون مورا داكشي. لعصر لوسطاني. ف لبدية د لعصر لوسطاني من بعد ما دخل لاسلام ل لمغريب، كانت شالة "رباط ديني" فين كيتجمعو بعض نّاس باش يحاربو لهرطقة ديال لبرغواطيين. لبحت لاركيولوجي كشف علا ديور د سّكنة من لفترة لاسلامية ؤ مرافق عمومية، شّي لّي كيدل بلي شالة كانت مدينة علا حقها ؤ طريقها لّي كانت كاتلعب ادوار دينية ؤ عسكرية. ف لفترة د لمرينيين، ولات شالة عندها دور ديال مدينة ݣنايزية فين تدفنو سلاطن مرينيين ؤ حبابهوم. سّلطان لمريني بو يوسف يعقوب ف 1284 بنا جامع ؤ قبة ݣنايزية فين تدفنات مراتو ام لعز لمرينية. ف 1339، سّلطان بو لحسن لمريني زاد وسّع شالة ؤ دوّر عليها سور. ولدو سّلطان بو عنان لّي حكم مابين 1348 ؤ 1358 بنا مدرسة تقليدية، حمّام مغريبي، ؤطيل، ؤ قباب جداد علا لاضرحة د جدودو. ف لقرن خمسطاش ملي تخلاو لمرينيين علا شالة، باش يبداو يدفنو سّلاطن ديالهوم ف لقلة ف فاس، غادي تفقد لاهمية ديالها ؤ غادي يتشفرو لكنوز ديالها. لفترة لعصرية. ف لقرن تمنطاش، لفرايلي ؤ لمؤرخ لفرانساوي دومينيك بونو كتب وصف قصير ديال شالة، ؤ كتب بلي لموضع اصلو روماني، ؤ بلي لمور باعو شي شقفات د لفلوس تّلقاو تماك ل نّصارا. ؤ زاد مونصيونا بلي تماتيل كبار ديال رّخام كانو تخادو من تماك ف لقرن سبعطاش ؤ تسيفطو ل مكناس باش يتخدمو ديكور ف لقصر د السلطان. لموضع دكروه لقناصل ݣيورݣ هوست ؤ لويس شينيي ف لكتابات ديالهوم، ولاكين ماقدوش يدخلو ليه، عكس مسافرين ؤروپيين خرين لّي كاين منهوم لّي دار راسو مسلم باش يقد يدخل. لمغامر سّپنيولي علي باي لعباسي دار وصف رومانسي ل شالة ف لبدية د لقرن تسعطاش. ؤ لمغامر لالماني هاينريش بارت من بين لّولين لّي بينو بلي شالة هيا نيت "سالا كولونيا" د رّومان. ف 1901، سّوسيولوجي ؤ لمستشريق لفرانساوي ايدمون دوتي دار لبلان ديال لموقع كامل ؤ داكشي لّي فيه. ؤ ف 1917 ؤ 1918، هنري باصي ؤ لموساعدين ديالو دارو ستيكشاف اركيولوجي ل لجيهة لغربية د شالة. حيت ماكتبوش لمولاحضات ديالهوم ؤ ماخداوش تصاور، نّتائج ديال دوك لابحات مامعروفاش مزيان. ف لفترة د لستيعمار لفرانساوي، لجينيرال ليوطي غادي يرد شالة بحال جردة محمية. شالة ولات منطقة محمية ؤ معلمة تقافية وطنية علا حساب ضّاهير ديال 11 نونبر 1920. ف 1922، هنري باصي ؤ ايڤاريست ليڤي پروڤونصال نشرو مونوݣراف علا تّاريخ د شالّة ف لعصر لوسطاني ؤ وصف فني ل معلامات رئيسية ديالها. ؤ زادو حتا پارتية علا لاساطير ؤ طّقوس لّي متعلقة بيها. لابحات لحقيقيين لّولين لّي تدارو ف شالة، كانو ف لّخر ديال لعشرينات ؤ لبدية د تّلاتينات، من عند جول بوريلي، لّي كان لمدير ديال سّربيس د لفنون جّميلة ف ديك لفترة ف عهد لستيعمار، ؤ لاميرة لمصرية خديجة رياض باي. بجوج بيهوم قادو حملة باش يرممو لبني ؤ ينقيو لبلاصة ؤ يكشفو علا لمعلامات لّي كانو مخبيين تحت تّراب ؤ لحجر، بحال لباز ديال قوس نّصر. ف لخمسينات ؤ سّتينات دّكتور عثمان عثمان اسماعيل دار بحت ف لاتار لمرينية، سيرتو ضّاريح ديال سّلطان بولحسن، ؤ نشرو ب لعربية. لعاليم د لاركيولوجيا لفرانساوي جون بوب دار ابحات دقيقة مابين 1958 ؤ 1980، ؤ دكر بلي لموقع د شالة صعيب ف لبحت حيت لبني فيه مديور علا لحافة د وادي، ؤ حيت كانو تحفرو فيه بزاف د لبلايص ؤ تشفرو منو لكنوز ديالو ف لعصر لوسطاني. ف 2012، دخلات شالة للّيستة ديال تّرات لعالمي د ليونيسكو كا طرف من مدينة رّباط. ف شتنبر 2019 بداو اشغال د تّرميم ديال شالة لّي ركزات سيرتو علا لمدرسة لمرينية ؤ لفسيفسات ؤ لقنالات د لما، ب تشارك معا لويكالة طّاليانية ديال تّعاون ؤ تّنمية، ؤ ب ميزانية ديال 4 د لمليون د دّرهم. لمرحلة تّانية ديال تّرميم غادي تركز علا جّامع ؤ صّمعة ؤ سّور دّخلاني ؤ لبراني، ؤ ضّاريح ديال سّلطان بو لحسن، ؤ لميزانية ديالها 7 مليون د دّرهم. لمعمار. ب حوكم لحضارات لّي دازو منها، كنلقاو اتار ديال بني ب ستيلات مختالفين، من لمعمار لموري لقديم لّي كان متاتر ب لحضارة ليونانية ؤ لقرطاجية، ل سّتيل رّوماني، ؤ سّتيل لموري لاسلامي ديال لمرينيين. لمباني د لفترة رّومانية. لبحت لاركيولوجي كشف علا لباب لقديم د لمدينة لّي كان كيدي ل مرسا علا واد سلا. هاد لمرسا دابا مدفون تحت رّملة ؤ تّراب حيت واد سلا (بورݣراݣ) بدل لمجرا لاصلي ديالو لّي كان ف لعهد رّوماني. دّلالة رّوحانية ديال شالة. لمرينيين ماختاروش لموضع ديال لمدينة لݣنايزية ديالهوم غير هكاك. دّلالة رّوحانية د شالة ف لمنطقة كانت ديجا متوكدة، كيفما كيدل علا هادشي لجتيماع ديال موجاهدين ضد برغواطة فيها بشكل مستامر من لقرن لعاشر. ف لغالب لاتار ديال رّومان ف شالة لعبات دور ف حجّايات ؤ اساطير عطات هالة روحانية ل لموضع، ؤ هادشي كيفسر علاش لمرينيين بناو معلامات دينية حدا لبني رّوماني ؤ ماحيدوهش ف مرة. من غير هادشي كانو لمغاربة قرون ؤ هوما كيزورو ضّاريح ديال لالة شالة مرات سّلطان ابو لحسن باش ياخدو لبركة. شالة كانت ل مدة قرون ممنوع يدخل ليها شي حد ماشي مسلم. لعين د لما لّي حدا لاضرحة كانت عندها دلالة قدسية من لقديم، ؤ تقدر تكون هيّا سّباب ف لقدسية ديال لموضع براسو. لعيالات ف لقديم كانو كيعطيو لبيض لمسلوق ل نّقليس (حوت طويل ف شّكل ديالو) لّي كيعيش تماك، حيت كانو كيعتاقدو بلي هاد طّقس كيعطي لخصوبة. من بين لاساطير لّي كانت متداولة وحدة كتݣول بلي رّسول محمد براسو صلا ف زّاوية ديال شالة. من بين لحجّايات لي هضر عليهوم لباحت لفرانساوي هنري باصي، كاينين مجموعة د لحجّايات لّي كيلعب فيهوم "سّلطان لكحل"، كا ماليك د جّنون ؤ بنتو "لالة شالة" دور رئيسي بعتيبارهم حاكمين لمورعالام، ؤ معاهوم سبعاتو رجال ديال شالة. تّاتير تّقافي. شالة كانت موضوع ديال عاداد د لّوحات لفنية، من بينهوم لوحة ب عنوان "لمشية د قافيلة من دّخلة د شالة" "The Departure Of A Caravan From The Gate Of Shelah Morocco"، لّي رسمها ادوارد لورد ويكس. ؤ رسمة ديال لفنانة لفرانساوية لوسي رانڤيي شارتيي ب عنوان "شالة ف رّباط Le Chellah à Rabat" لّي كاتصور مجموعة د لعيالات ملتمات ؤ خارجين من شالة. شالة كاتحتاضن حتا مهرجان د لمزّيكة د دجاز من 2005 كولا عام ف شتنبر، من غير لعام د 2020 ب سباب جّايحة د كورونا. ؤ كاتحتاضن وحدة من لمنصات ديال مهرجان ماوازين كولا عام.